Diari Oficial de la Generalitat Valenciana


Sumari del DOGV 4685, del 05-02-2004 (2004/995)

ORDRE de 30 de desembre de 2003, de la Conselleria d'Economia, Hisenda i Ocupació, per la qual es convoquen les ajudes del Programa de Foment de l'Ocupació Estable i altres Mesures de Suport a la Creació d'Ocupació, per a l'exercici 2004.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4685

Data del DOGV
:   05-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/995


Data del document
:   30-12-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * dona
    * guarda de xiquets
    * empresa privada
    * suport econòmic
    * societat sense fins de lucre
    * ajuda pública
    * atur juvenil
    * treballador d'edat avançada
    * ordenació de l'horari de treball
    * ajuda a l'ocupació
    * atur de llarga duració
    * manteniment de l'ocupació
    * jornada de treball
    * creació d'ocupació
    * jove
    * atur femení

ORDRE de 30 de desembre de 2003, de la Conselleria d'Economia, Hisenda i Ocupació, per la qual es convoquen les ajudes del Programa de Foment de l'Ocupació Estable i altres Mesures de Suport a la Creació d'Ocupació, per a l'exercici 2004. [2004/995]
  
El Govern Valencià, conscient que tota millora duradora en el mercat de treball passa per la instrumentació de mesures tendents a millorar la competitivitat en l'aparell productiu a llarg termini, convoca anualment ajudes i subvencions de foment de l'ocupació estable, algunes d'elles cofinançades pel Fons Social Europeu, la gestió de les quals correspon al Servici Valencià d'Ocupació, organisme autònom de caràcter administratiu adscrit a la Conselleria d'Economia, Hisenda i Ocupació.
  
Com a continuació dels programes iniciats en exercicis anteriors, aquesta convocatòria de subvencions, després del títol I, que arreplega les disposicions comunes a les distintes modalitats d'ajudes, arreplega les següents actuacions adreçades al foment de l'ocupació, que són:
  
a) En el títol II s'hi regulen les ajudes adreçades als joves, amb la finalitat de millorar-ne la capacitat d'inserció laboral alhora que es combat la desocupació juvenil. Es dóna suport a la contractació indefinida directa dels desocupats menors de 30 anys, així com la conversió dels contractes formatius en indefinits. De la mateixa manera, per a donar suport a la modernització de les empreses, se subvencionarà en major mesura la contractació de titulats en Informàtica i Telecomunicacions o Medi Ambient, tot intentant que se n'incremente la presència en l'àmbit de les empreses radicades a la Comunitat Valenciana.
  
b) En el títol III s'hi regula el Programa d'Ajudes per al Foment de la Contractació Indefinida de Desocupats Pertanyents a Determinats Col·lectius, per a fomentar les contractacions fixes a temps complet o a temps parcial, així com de caràcter fix discontinu. Amb aquest Programa s'intenta incidir en l'estabilitat en l'ocupació de desocupats amb majors dificultats per a l'accés i la permanència en el mercat de treball, com són: aturats de llarga duració, majors de 45 anys i dones.
  
Quant a les dones, per a l'any 2004, s'introdueix un nou programa que reforça els existents en anys anteriors tot conjugant l'accés a l'ocupació estable amb la possibilitat de realització de contractes amb jornades laborals que faciliten la conciliació de la vida familiar i laboral, que seran especialment incentivats. Igualment, es manté el programa d'ajudes, iniciat en 2003, per a incentivar la contractació indefinida de desocupats que treballen per compte alié al seu propi domicili i de persones contractades per a la realització de treballs domèstics i atenció de persones dependents; fins i tot s'incentivarà la transformació dels seus contractes temporals en fixos.
  
c) En el títol IV, mitjançant el foment de l'ocupació derivat de la reordenació de la jornada laboral i altres mesures del repartiment del temps de treball, es pretén, per una costat, fomentar la capacitat d'adaptació dels treballadors i empreses tot donant suport a la modernització de l'organització del treball, i, d'altra banda, donar suport a la conciliació de la vida laboral amb la vida familiar, alhora que es genera nova ocupació.
  
d) En el títol V s'estableix un programa d'ajudes per a fomentar la creació i el manteniment de guarderies infantils de primer cicle al si de les empreses privades, que, per a l'any 2004, amplia l'edat dels xiquets a sis anys i reconeix com a beneficiàries les agrupacions d'empreses.
  
En virtut d'això, en ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
Ordene
  
Títol I
  
Capítol I
  
Disposicions generals
  
Article 1. Objecte i àmbit
  
1. La present Ordre té com a objecte establir incentius per al foment de la contractació i de l'estabilitat en l'ocupació, amb la finalitat de crear llocs de treball, així com afavorir la inserció dels col·lectius desocupats amb majors dificultats d'accés al mercat de treball, per mitjà dels següents programes d'ajudes:
  
a) Programa d'Ajudes a l'Estabilitat Laboral dels Joves.
  
b) Programa de Foment de la Contractació Indefinida de Desocupats Pertanyents a Determinats Col·lectius.
  
c) Programa de Foment de l'Ocupació Derivat del Repartiment del Temps de Treball.
  
d) Programa d'Ajudes a la Creació i Manteniment de Guarderies Infantils al Si de l'empresa.
  
2. El règim d'ajudes aplicable serà el determinat en els articles següents.
  
Article 2. Beneficiaris de les ajudes
  
Podran ser beneficiaris de les ajudes establides en la present Ordre:
  
1. Les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana, que concerten els contractes subvencionables per a l'execució exclusiva a centres de treball radicats a la citada Comunitat, sempre que, a més, reunisquen els requisits i les condicions que s'estableixen en la present Ordre.
  
2. Els treballadors que deixen de prestar servicis en l'empresa o disminuïsquen la seua jornada laboral, en els casos previstos en el títol IV, capítols IV i V de la present Ordre.
  
3. Les empreses privades, associacions d'empreses o agrupacions d'empreses, que actuen mitjançant una única personalitat jurídica, ubicades en un mateix polígon industrial, que disposen al seu si de guarderies d'educació preescolar o infantil.
  
Article 3. Requisits dels beneficiaris
  
1. Els beneficiaris de les ajudes previstes en l'article 2.1 i 2.3 hauran de complir els següents requisits:
  
a) Trobar-se al corrent en el compliment de les seues obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46 del Text Refós sobre Infraccions i Sancions en l'Ordre Social, aprovat per Reial Decret Legislatiu 5/2000, de 4 d'agost.
  
c) Estar inscrites com a persones o entitats ocupadores en els règims de la Seguretat Social en què hi haja afiliació de treballadors per compte alié.
  
d) No haver realitzat extincions de contractes de treball per causes disciplinàries o objectives declarades improcedents per sentència judicial ferma, o en virtut d'acomiadament col·lectiu, en els 12 mesos anteriors a la sol·licitud de l'ajuda.
  
2. Els beneficiaris de les ajudes previstos en l'article 2, apartat 2, hauran de complir el requisit de trobar-se al corrent en el compliment de les seues obligacions tributàries i de la Seguretat Social.
  
Article 4. Exclusions
  
Queden exclosos de les ajudes regulades en la present Ordre els següents supòsits:
  
1. Les relacions laborals de caràcter especial que es refereix l'article 2.1, lletres a), c), d), e), f), g), h) i i) del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, i la resta de disposicions reglamentàries.
  
2. Contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclusivament, de l'empresari o dels qui tinguen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb aquestos últims.
  
3. Contractacions realitzades amb treballadors que, en els 24 mesos anteriors a la data de contractació, hagueren prestat servicis en la mateixa empresa o grup d'empreses mitjançant un contracte per temps indefinit.
  
El que disposa el paràgraf anterior serà també d'aplicació en el supòsit de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març.
  
4. Treballadors que hagen finalitzat la seua relació laboral de caràcter indefinit per mutu acord en un termini de tres mesos anteriors a la formalització del contracte.
  
5. Les contractacions realitzades per les empreses de treball temporal per a la posada a disposició del treballador contractat per prestar servicis en empreses usuàries.
  
Article 5. Obligacions del beneficiari
  
Amb independència de les obligacions específiques previstes per a cada programa en aquesta ordre, i de les que, si és procedent, expressament s'arrepleguen en la resolució de concessió, són exigibles les següents obligacions genèriques:
  
1. Per als ocupadors, sense perjuí del que la normativa social vigent estableix:
  
a) Formalització dels contractes de treball per escrit.
  
b) Realitzar l'activitat o adoptar el comportament que fonamente la concessió de subvenció en la forma i els terminis establits.
  
c) Justificar davant de l'òrgan que concedeix la realització de l'activitat o l'adopció del comportament, així com el compliment dels requisits i les condicions que determine la concessió.
  
d) En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre, pertanyent als col·lectius subvencionables pel programa que es tracte, en les mateixes condicions contractuals que tenia el treballador substituït. La substitució haurà de ser comunicada a l'òrgan que va concedir la subvenció en un termini no superior a 15 dies des que es produïsca. Si la baixa es produeix amb anterioritat a la resolució de concessió, decaurà el dret a la sol·licitud presentada.
  
e) En el supòsit de contractacions per temps indefinit, l'ocupació creada ha de representar un increment net del nombre de treballadors tant en l'establiment com en l'empresa afectada, en comparació amb la mitjana dels 12 mesos anteriors. A més, l'ocupació creada s'haurà de mantenir durant un període mínim de tres anys, o de dos anys si es tracta de pyme.
  
f) Facilitar les dades i la informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com comunicar a aquesta les incidències i les variacions que es produïsquen en relació amb aquelles.
  
g) Comunicar al SERVEF la sol·licitud o l'obtenció d'unes altres subvencions o ajudes, per a la mateixa finalitat, procedents de qualsevol administració o entitat pública o privada.
  
h) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableix el Reglament (CE) número 1.159/2000, de 30 de maig, de la Comissió, sobre activitats d'informació i publicitat que han de portar a terme els estats membres en relació amb les intervencions dels fons estructurals.
  
i) Acreditar el compliment de la normativa sobre integració laboral de persones amb discapacitat o, si és procedent, l'exempció d'aquesta obligació.
  
j) La presentació de sol·licituds a l'empara d'aquesta convocatòria suposa la prestació del consentiment, per part del beneficiari, perquè la Conselleria d'Economia, Hisenda i Ocupació puga sol·licitar dels òrgans competents la informació estrictament necessària per a comprovar els aspectes a què es refereixen les lletres d), e), f) i i) de l'apartat 1 d'aquest article.
  
2. Per als treballadors que reduïsquen la seua jornada laboral d'acord amb l'article 2.2 d'aquesta ordre:
  
a) Realitzar l'activitat o adoptar el comportament que fonamente la concessió de subvenció en la forma i els terminis establits.
  
b) Justificar davant de l'òrgan que concedeix, la realització de l'activitat o l'adopció del comportament, així com el compliment dels requisits i les condicions que determine la concessió.
  
c) Facilitar les dades i la informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com comunicar a aquesta les incidències i les variacions que es produïsquen en relació amb aquelles.
  
Capítol II
  
Procediment general per a la concessió de les ajudes
  
Article 6. Presentació de sol·licituds i termini
  
1. Les sol·licituds per a l'obtenció de les ajudes regulades en la present Ordre hauran d'adreçar-se al servici territorial de Foment corresponent, i es presentaran en imprés normalitzat en la corresponent direcció territorial d'Ocupació i Treball del SERVEF, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Amb caràcter general, la sol·licitud haurà d'acompanyar-se dels següents documents:
  
I. Per als ocupadors
  
a) Documentació identificadora del sol·licitant i, si és procedent, identificació i acreditació de la representació legal.
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's al moment en què finalitze el termini de presentació de la sol·licitud. No serà necessària aquesta documentació en el cas d'ajudes la quantia de les quals no supere els 1.803,04 euros. A aquestos efectes, s'entendrà que la validesa de la documentació acreditativa de trobar-se el sol·licitant al corrent en les obligacions tributàries i de la Seguretat Social haurà d'estendre's fins a dos mesos després d'haver efectuat la contractació, data en què finalitza el termini de presentació de la sol·licitud, d'acord amb el que disposa l'apartat 5 d'aquest article. Entre aquesta documentació, i només respecte d'aquella que corresponga a l'Agència Estatal de l'administració Tributària, haurà d'aportar-se:
  
- Autorització expressa al SERVEF per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
- En el supòsit de falta d'autorització, haurà de presentar-se certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
- Dades de domiciliació bancària segons model normalitzat (fitxa de manteniment de tercers), excepte si s'han presentat amb anterioritat davant de la Conselleria d'Economia, Hisenda i Ocupació i no hi ha hagut variació.
  
d) Còpia del contracte de treball que dóna lloc a l'ajuda, degudament registrat pel centre SERVEF d'Ocupació, o còpia del contracte firmat per les parts junt amb el justificant de la comunicació telemàtica al SERVEF, i que en el seu clausulat conste, si és procedent, que es tracta d'un contracte indefinit, o en el cas de les ajudes per la reordenació de la jornada laboral, que es faça esment a la causa que ho motiva, així com, cas de procedir, l'acord d'empresa que ho suscita.
  
e) Certificat acreditatiu de la inscripció com a desocupat del treballador contractat en el corresponent centre SERVEF d'Ocupació.
  
f) Altes, o en cas de transformacions de contractes, variació de dades dels treballadors contractats en el règim de la Seguretat Social que procedisca. Així mateix, s'aportarà la variació de dades quan, amb ocasió de l'aplicació de les mesures previstes en aquesta ordre, es produïsca en la situació d'altres treballadors de l'empresa.
  
g) Declaració responsable que les contractacions realitzades no estan compreses en els supòsits previstos en l'article 4 de la present Ordre i que el sol·licitant no es troba inclós en cap dels supòsits previstos en l'article 3, apartat 1, lletres b), d) i e).
  
h) En el supòsit d'ajudes previstes en el títol IV de la present Ordre, excepte les ajudes establides en els capítols IV i V, còpia de l'acord entre empresa i treballadors amb referència explícita a la creació d'ocupació, com a conseqüència de les mesures pactades, amb indicació del temps cert de reordenació de la jornada i eliminació o reducció d'hores extraordinàries i l'especificació del lloc de treball corresponent.
  
i) Consentiment exprés, per part del beneficiari, que autoritze el SERVEF a demanar davant de la Seguretat Social la informació a què es refereix l'article 5, apartat 1, lletra i), de la present Ordre.
  
j) Declaració responsable del compliment de la normativa sobre integració laboral de persones amb discapacitat o, si és procedent, l'exempció d'aquesta obligació, d'acord amb l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.
  
II. Per als treballadors a què es refereix l'article 2.2 de la present Ordre, la sol·licitud haurà d'acompanyar-se de la documentació a què es refereixen les lletres a), b), c), d), i) de l'apartat 2.I d'aquest article.
  
III. Per a les empreses que sol·liciten les ajudes regulades en l'article 43 d'aquesta ordre, la sol·licitud haurà d'acompanyar-se de la documentació a què es refereixen les lletres a), b), c), g), h), i) i j) de l'apartat 2.I d'aquest article.
  
3. En el cas que els documents que han d'acompanyar la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En cas d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, l'acreditació per uns altres mitjans dels requisits a què es refereix el document.
  
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb aquesta ordre, resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
5. Les sol·licituds hauran de presentar-se en el termini màxim de dos mesos següents a la data en què s'efectue la contractació objecte de l'ajuda. Per a les ajudes dels títols II, III i IV, el termini de presentació de sol·licituds finalitzarà el 31 d'octubre de 2004, i caldrà, si és procedent, realitzar-se les contractacions i els estudis dins de l'any 2004. Per a les ajudes arreplegades en el títol V, les sol·licituds hauran de presentar-se durant els tres mesos següents a la publicació de la present Ordre.
  
Article 7. Criteris per a la concessió de les ajudes
  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en aquesta ordre i s'acompanye la totalitat de la documentació establida en l'article anterior.
  
Article 8. Tramitació, resolució i recursos
  
1. La competència per a conéixer i resoldre sobre les sol·licituds formulades correspon a la directora general del SERVEF, sense perjuí de la delegació.
  
2. Aquestes unitats administratives podran demanar de l'entitat sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
3. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada citats en l'article 6.1 de la present Ordre.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció de la Llei 4/1999 de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida, incorporarà, si és procedent, les condicions, obligacions i determinacions accessòries a què haja de subjectar-se el beneficiari, i es notificarà als interessats en els termes previstos en l'article 58 de la Llei 30/1992, abans mencionada.
  
6. Les resolucions que es dicten a l'empara de la present convocatòria posen fi a la via administrativa, i contra elles podrà interposar-s'hi recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, recurs de reposició, davant del mateix òrgan que va dictar la resolució, en el termini d'un mes, a comptar en els mateixos termes, d'acord amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí de la possibilitat que els interessats puguen exercitar, si és procedent, qualsevol altra acció que consideren procedent.
  
Davant de la desestimació per silenci administratiu, podrà interposar-se contra l'acte presumpte, així mateix, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos a comptar des que haguera finalitzat el termini que, per a dictar i notificar la resolució expressa, es menciona en l'apartat 3 d'aquest article, de conformitat amb el que disposa l'article 46.1 de la citada Llei 29/1998, o potestativament, recurs de reposició davant de l'òrgan administratiu competent per a resoldre, en el termini d'un mes, comptat en els mateixos termes, d'acord amb el que estableixen els articles 116 i 117, abans mencionats, sense perjuí de la possibilitat que els interessats puguen exercitar, si és procedent, qualsevol altra acció que consideren procedent.
  
Article 9. Resolució d'incidències
  
1. L'òrgan competent per a la concessió de les ajudes arreplegades en la present Ordre resoldrà les incidències que es produïsquen amb posterioritat a la concessió, com ara pròrroga de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, l'existència d'unes altres ajudes públiques o privades que haguera obtingut o sol·licitat per al mateix projecte, amb posterioritat a la data de presentació de la sol·licitud.
  
3. Les ajudes establides en la present Ordre són incompatibles entre si i amb qualsevol altra per a la mateixa acció subvencionable, percebudes d'aquesta o d'unes altres administracions públiques, excepte amb els incentius a la contractació que, regulats per lleis estatals, s'establisquen com a mesures de foment d'ocupació aplicables per a l'any 2004.
  
Article 10. Control de les ajudes
  
1. Correspondrà a la directora general del SERVEF, per mitjà dels directors territorials d'Ocupació i Treball del SERVEF, portar a terme la funció de control de les subvencions concedides, així com l'avaluació i el seguiment del present Programa.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. El beneficiari estarà obligat a sotmetre's, en relació amb les ajudes concedides, a les actuacions de control financer de la Intervenció General i dels òrgans competents de les institucions comunitàries.
  
Article 11. Liquidació de les ajudes
  
La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada programa en els articles corresponents d'aquesta ordre, i es lliurarà d'una sola vegada l'import de l'ajuda reconeguda a cada beneficiari.
  
Article 12. Minoració i revocació de les ajudes concedides
  
1. L'incompliment de les obligacions i condicions establides en la present Ordre i en la resolució que es dicte, així com la concessió, amb posterioritat a la presentació de la sol·licitud, d'unes altres ajudes públiques i privades que en conjunt excedisquen dels límits establits, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció i, especialment, la falta de manteniment dels llocs de treball creats en els termes establits en l'article 5, apartat 1, lletra e), de la present Ordre, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és procedent, amb la revocació de la subvenció concedida i l'obligació de reintegrar les ajudes percebudes i els interessos de demora des del moment de pagament. En la tramitació del procediment es garantirà el dret de l'interessat a l'audiència.
  
Títol II
  
Ajudes a l'estabilitat laboral dels joves
  
Capítol I
  
Disposicions generals
  
Article 13. Objecte
  
L'objectiu final que es persegueix amb aquest Programa és elevar el grau d'ocupació de caràcter estable dels joves mitjançant l'atorgament d'ajudes destinades a incentivar tant la contractació indefinida inicial com la transformació en indefinits dels contractes formatius de joves menors de 30 anys inscrits com a desocupats en el corresponent centre SERVEF de la Generalitat Valenciana.
  
Article 14. Accions susceptibles de suport
  
Les ajudes arreplegades en el present títol es desenvolupen per mitjà dels següents programes:
  
a) Programa d'Incentius a les Contractacions Indefinides Inicials.
  
b) Programa d'Incentius a la Transformació en Indefinits dels Contractes en Pràctiques i per a la Formació.
  
Capítol II
  
Programa d'Incentius a les Contractacions Indefinides
  
Inicials
  
Article 15. Objecte
  
Les ajudes establides en aquest capítol estan adreçades a subvencionar contractes indefinits directes que es formalitzen amb joves desocupats menors de 30 anys inscrits en el corresponent centre SERVEF de la Generalitat Valenciana.
  
Article 16. Quantia de les ajudes
  
Les ajudes que s'estableixen en el present Programa consisteixen en una subvenció per la contractació indefinida inicial, a jornada completa, per import de 2.000 euros, i 4.000 en el cas de les dones. Si el contracte se subscriguera a jornada parcial i amb una duració mínima de 20 hores setmanals, els incentius es prorratejaran en proporció al temps de treball efectiu.
  
En el cas de contractacions de joves que posseïsquen titulacions oficials que pertanguen a les àrees de coneixement d'informàtica, telecomunicacions o medi ambient, s'incrementarà en un 25%, l'import de l'ajuda establit en l'apartat primer d'aquest article.
  
Article 17. Requisits dels treballadors
  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Desocupats menors de 25 anys que, en la data de formalització del contracte indefinit, posseïsquen una antiguitat en la desocupació igual o superior a 120 dies i que no excedisca de 180 dies.
  
b) Desocupats majors de 25 anys i menors de 30 que, en la data de formalització del contracte indefinit, posseïsquen una antiguitat en la desocupació igual o superior a 270 dies i que no excedisca de 365 dies.
  
CsIII
  
Programa d'Incentius a la Transformació
  
en Indefinits dels Contractes Formatius
  
Article 18. Objecte
  
1. L'objecte del present Programa és donar suport a l'estabilitat laboral dels joves menors de 30 anys, mitjançant ajudes a la transformació en indefinits dels contractes formatius, en pràctiques o per a la formació, sempre que no es produïsca ruptura de la relació laboral amb l'empresa, inclosos aquells supòsits en què la relació laboral indefinida tinga lloc l'endemà del terme de vigència del contracte formatiu, i s'incorpore a l'empresa amb caràcter estable sense ruptura de continuïtat.
  
2. Els contractes indefinits tindran, com a mínim, una jornada igual a la que tenia el contracte formatiu.
  
Article 19. Quantia de les ajudes
  
Els incentius que s'estableixen en aquest Programa consisteixen en una subvenció per contracte indefinit a jornada completa de 2.000 euros, i de 4.000 euros en el cas de dones. Quan es pretenga transformar un contracte formatiu a temps parcial en indefinit a temps parcial, amb un mínim de 20 hores setmanals, l'incentiu es prorratejarà en proporció al temps de treball efectiu.
  
En el cas de contractacions de joves que posseïsquen titulacions oficials que pertanguen a les àrees de coneixement d'informàtica, telecomunicacions o medi ambient, s'incrementarà en un 25%, l'import de l'ajuda establit en l'apartat primer d'aquest article.
  
Títol III
  
Ajudes per a l'accés a l'ocupació
  
estable de determinats col·lectius
  
Capítol I
  
Disposicions generals
  
Article 20. Objecte
  
L'objectiu final del present Programa és afavorir l'estabilitat en l'ocupació de treballadors pertanyents a diversos col·lectius amb majors dificultats per a accedir al mercat laboral o romandre-hi, actuant a aquestos efectes des del suport a les diverses modalitats contractuals existents que permeten conjugar els condicionaments dels treballadors amb les necessitats de determinats sectors productius.
  
Article 21. Accions susceptibles de suport
  
Les ajudes arreplegades en el present títol s'articulen en els següents programes d'actuació:
  
a) Programa d'Ajudes a la Contractació Indefinida d'Aturats de Llarga Duració i Majors de 45 Anys.
  
b) Programa de Suport a la Contractació Indefinida per a la Realització de Treball a Domicili i Treball Domèstic.
  
c) Programa d'Ajudes a la Contractació Indefinida de la Dona.
  
Capítol II
  
Programa d'Ajudes a la Contractació Indefinida
  
d'Aturats de Llarga Duració i Majors de 45 Anys
  
Article 22. Objecte
  
L'objecte del present Programa d'ajudes és elevar el grau de l'ocupació estable dels aturats de llarga duració i majors de 45 anys fomentant la creació de llocs de treball de naturalesa indefinida, mitjançant ajudes a les contractacions indefinides directes, a jornada completa i a temps parcial, i de fixos discontinus.
  
Article 23. Quantia de les ajudes
  
a) Ajudes a la contractació indefinida a jornada completa: L'ajuda per la formalització de cada contracte indefinit consisteix en una subvenció de 1.500 euros.
  
b) Ajudes a les contractacions indefinides a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors: Les ajudes consisteixen en una subvenció, per cada contracte formalitzat amb dret a ella, en quantitat proporcional a les ajudes establides en l'apartat anterior, en funció de la duració de la jornada estipulada.
  
c) Ajudes a les contractacions indefinides de fixos discontinus, regulades en l'article 15.8 de l'Estatut dels Treballadors: Les ajudes consisteixen en una subvenció, per cada contracte formalitzat amb dret a ella, per import de 600 euros.
  
Article 24. Requisits dels treballadors
  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Desocupats menors de 25 anys que, en la data de formalització del contracte indefinit, estiguen inscrits en els corresponents centres SERVEF de la Generalitat Valenciana per un període igual o superior a 180 dies.
  
b) Desocupats majors de 25 anys inscrits en els centres SERVEF de la Generalitat Valenciana per un període ininterromput de més de 365 dies previs a la data de formalització del contracte indefinit. A aquestos efectes es considerarà interrompuda la demanda d'ocupació per haver treballat un període acumulat de 90 o més dies en els 365 dies anteriors a la data de la realització del contracte que dóna dret a la subvenció.
  
c) Desocupats majors de 45 anys en els quals no concórreguen les circumstàncies anteriors.
  
Capítol III
  
Programa de Suport a la Contractació Indefinida per a la
  
Realització de Treball a Domicili i Treball Domèstic
  
Article 25. Objecte
  
L'objecte del present Programa és donar suport a la regularització del treball per compte alié realitzat per treballadors a domicili en els termes previstos en l'article 13 de l'Estatut dels Treballadors, així com el de les persones contractades per a la realització de treball domèstic i atenció de persones dependents, a fi d'incentivar la formalització escrita dels contractes, facilitar la conciliació de la vida familiar i laboral i millorar la inserció laboral de certs col·lectius de treballadors desocupats.
  
Article 26. Accions susceptibles de suport i quantia de l'ajuda
  
1. Les accions susceptibles de suport són:
  
a) Contractacions indefinides a jornada completa i a temps parcial, amb una duració mínima de 20 hores setmanals.
  
b) Transformacions en indefinits dels contractes temporals o de duració determinada, siga quina siga la modalitat contractual objecte de la transformació i la data de la subscripció. Tant el contracte que calga transformar com el contracte indefinit, hauran de tenir una jornada mínima de 20 hores setmanals. Els contractes indefinits tindran, com a mínim, una duració de jornada igual a la que tenia el contracte que calga transformar.
  
2. Les ajudes previstes en el present capítol consisteixen en una subvenció, per la contractació a jornada completa, de forma directa o mitjançant transformació, de 4.400 euros per la formalització de cada contracte de treball a domicili, i de 2.400 euros per als contractes per a la realització del treball domèstic i atenció de persones dependents. Aquestes quanties es reduiran proporcionalment en els supòsits de contractació a temps parcial, amb una duració mínima de 20 hores setmanals.
  
Article 27. Requisits dels treballadors
  
Els treballadors que siguen contractats de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.
  
Capítol IV
  
Programa d'Ajudes a la Contractació Indefinida de la Dona
  
Article 28. Objecte
  
L'objecte del present Programa és millorar l'accés o la reincorporació de la dona al mercat laboral mitjançant ajudes adreçades tant a incentivar les empreses per a la contractació indefinida a jornada completa de la dona, com per a la realització d'unes altres modalitats de contractació indefinida que faciliten la conciliació de la vida familiar i laboral.
  
Article 29. Accions susceptibles de suport
  
a) Ajudes a la contractació indefinida a jornada completa: l'ajuda per la formalització de cada contracte indefinit consisteix en una subvenció de 4000 euros.
  
b)Ajudes a les contractacions indefinides a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors: Les ajudes consisteixen en una subvenció de 3.000 euros pel primer contracte subscrit i de 4.000 euros per al segon contracte. Per al tercer o ulteriors contractes subscrits per la mateixa empresa amb unes altres desocupades, la subvenció anterior serà de 5.000 euros per contracte.
  
c) Ajudes a les contractacions indefinides de caràcter fix discontinu, regulades en l'article 15.8 de l'Estatut dels Treballadors: Les ajudes consisteixen en una subvenció, per cada contracte formalitzat amb dret a ella, per import de 1.000 euros.
  
Article 30. Requisits de les treballadores
  
Les treballadores que siguen contractades de forma indefinida hauran de complir, quant a la situació de desocupació, els requisits exigits per la legislació vigent, i hauran d'estar inscrites com a desocupades en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada.
  
Títol IV
  
Foment de l'ocupació derivat del repartiment
  
del temps de treball
  
Capítol I
  
Disposicions generals
  
Article 31. Objecte
  
El present títol té com a objecte regular el conjunt de programes de mesures incentivadores a la creació d'ocupació que sorgisca de la reorganització del temps de treball, de la substitució d'hores extraordinàries, de cobertura de vacants i de disminució per decisió del treballador de la jornada laboral; així com la realització d'estudis i d'assistències tècniques tendents a la posada en marxa de plans de reordenació de la jornada laboral en l'empresa
  
Article 32. Accions susceptibles de suport
  
Les ajudes previstes en el present títol es desenvolupen per mitjà dels següents programes de promoció d'ocupació:
  
a) Programa d'incentius als contractes indefinits subscrits per a aconseguir una més eficaç organització del temps de treball.
  
b) Programa d'incentius a les contractacions que es realitzen a fi de substituir hores extraordinàries.
  
c) Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de treballadors de l'empresa.
  
d) Programa d'incentius a les noves contractacions per absències legals o per disminució, per decisió del treballador, del seu temps de treball.
  
e) Programa d'incentius per a la realització d'estudis i assistències tècniques tendents a la posada en marxa de plans de reordenació de la jornada en l'empresa.
  
Article 33. Requisits dels treballadors contractats
  
Els treballadors contractats hauran de complir, quant a la situació de desocupació, els requisits exigits per la legislació vigent, hauran de romandre inscrits com a desocupats en els corresponents centres SERVEF de la Generalitat Valenciana i en possessió de la targeta de demanda d'ocupació actualitzada, i estar compresos en algun dels col·lectius següents:
  
a) Joves desocupats menors de 30 anys en la data de formalització del contracte.
  
b) Desocupats majors de 45 anys en la data de formalització del contracte.
  
c) Desocupats en qui no concórreguen les circumstàncies anteriors, inscrits en els centres SERVEF de la Generalitat Valenciana per un període, almenys, de 180 dies previs a la data de formalització del contracte.
  
d) Dones.
  
e) Minusvàlids desocupats.
  
Capítol II
  
Programa d'incentius als contractes indefinits subscrits com a
  
conseqüència d'acord en l'empresa per a aconseguir
  
una més eficaç organització del temps de treball
  
Article 34. Objecte
  
L'objectiu final que es persegueix amb aquest programa d'incentius a la contractació és la generació de noves ocupacions mitjançant la realització de noves contractacions indefinides de treballadors desocupats pertanyents a algun dels col·lectius subvencionables, subscrits com a conseqüència d'acord entre l'empresa i els representants legals dels treballadors en aquesta, en el cas que n'hi haja, per aconseguir una més eficaç organització del temps de treball, sempre que supose un increment de l'ocupació neta, circumstància aquesta que haurà de quantificar-se i mencionar-se expressament, així com el temps, expressat en nombre d'anys, en el qual podrà aconseguir-se la nova organització del temps de treball.
  
Article 35. Quantia de les ajudes
  
1. Les ajudes previstes en el present capítol consistiran en una subvenció de 2.000 euros per cada contracte indefinit a jornada completa, llevat que aquestes es referisquen a contractacions de desocupats majors de 45 anys, cas en què la quantitat serà de 2.200 euros, i de dones, cas en què l'import serà de 3.000 euros.
  
2. En el cas de contractacions indefinides a temps parcial amb un mínim de 20 hores setmanals, les ajudes consistiran en una subvenció, per cada contracte formalitzat amb dret a ella, en quantitat proporcional a les ajudes establides en el paràgraf anterior, determinada en funció de la duració de la jornada estipulada.
  
Capítol III
  
Programa d'incentius a les contractacions que es realitzen
  
a fi de substituir hores extraordinàries
  
Article 36. Objecte
  
Amb aquesta mesura, i sobre la base d'un acord entre treballadors i empresa, es pretén fomentar la creació d'ocupació per mitjà de la substitució de les hores extraordinàries en l'empresa, excepte les regulades en l'article 35.3 de l'Estatut dels Treballadors i incentivar les contractacions de desocupats pertanyents als col·lectius citats en l'article 33. En el mencionat acord hauran de quantificar-se les hores extraordinàries que es pretenen substituir així com l'ocupació que es preveu generar.
  
Article 37. Quantia de les ajudes
  
1. Les ajudes previstes en el present capítol consistiran en una subvenció de 2.000 euros per cada contracte indefinit a jornada completa que se subscriga a l'empara d'aquesta ordre, llevat que aquestes es referisquen a contractacions de desocupats majors de 45 anys, cas en què la quantitat serà de 2.200 euros, i de dones, cas en què l'import serà de 3000 euros.
  
2. En el supòsit de ser un contracte temporal, haurà de tenir una duració mínima de sis mesos. En aquest supòsit, la quantia de l'ajuda és de 300 euros per cada període de duració de sis mesos del contracte temporal estipulat, per a qualsevol dels treballadors contractats compresos en alguns dels col·lectius que estableix l'article 33.
  
Article 38. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades de la següent documentació:
  
1. Documentació acreditativa d'haver cotitzat a la Seguretat Social per un nombre d'hores extraordinàries igual o superior a què es pretenguen substituir, mitjançant l'aportació dels corresponents butlletins de cotització.
  
2. Acreditar l'increment de plantilla fixa pactada, mitjançant la presentació dels corresponents TC2.
  
Capítol IV
  
Programa d'incentius a les noves contractacions a temps
  
parcial per a realitzar la jornada de treball que quede lliure
  
a causa de la jubilació parcial de treballadors de l'empresa.
  
Article 39. Objecte
  
1. Com a ajuda a les empreses, s'incentiva la realització de nous contractes de relleu amb desocupats pertanyents als col·lectius citats en l'article 33 d'aquesta ordre, sempre que es pacten entre les clàusules les següents condicions:
  
a) Que la duració del contracte de relleu siga, almenys, d'un any, ja siga a jornada completa o a jornada parcial.
  
b) Que, una vegada produïda la jubilació del treballador rellevat, el contracte del rellevant es convertisca en indefinit i a jornada completa.
  
2. Com a ajuda als treballadors, s'incentiva l'accés a la jubilació parcial, especialment a partir dels 65 anys, sempre que aquesta done lloc a un nou contracte de relleu d'un desocupat pertanyent a algun dels col·lectius arreplegats per l'article 33.
  
Article 40. Quantia de les ajudes
  
Les ajudes previstes en el present capítol seran de dos tipus:
  
1. Per a les empreses que contracten mitjançant la modalitat del contracte de relleu, el règim de les ajudes serà el contingut en l'article 23 de la present Ordre. La quantia de les ajudes s'incrementarà en un 25% a aquelles empreses que acrediten que la contractació s'ha efectuat en compliment d'acord subscrit entre l'empresa i els representants legals dels treballadors en aquesta.
  
2. Per als treballadors que accedisquen als supòsits de jubilació parcial, sempre que aquesta done lloc a un nou contracte de relleu, la subvenció serà de 720 euros per cada any complet, amb el límit màxim de 3.600 euros. Aquesta ajuda estarà condicionada a la vigència del contracte de relleu resultant de la jubilació parcial incentivada, per la qual cosa la baixa del de relleu sense substitució per un altre treballador en les mateixes condicions, generarà l'obligació de reintegrar la subvenció percebuda pel treballador jubilat parcialment. La quantia de les ajudes s'incrementarà en un 25% a aquells treballadors que accedisquen a la seua jubilació parcial a partir dels 65 anys.
  
Capítol V
  
Programa d'incentius a les noves contractacions per
  
absències legals o per disminució, per decisió
  
del treballador, del seu temps de treball
  
Article 41. Objecte
  
1. Els contractes d'interinitat que es realitzen amb treballadors desocupats demandants d'ocupació i que complisquen els requisits de l'article 32 de l'Ordre, tindran les següents ajudes, sempre que les contractacions es destinen a la cobertura de les següents absències o vacants:
  
a) maternitat,
  
b) risc en l'embaràs,
  
c) acolliment i adopció,
  
d) guarda legal,
  
e) atenció de familiars malalts.,
  
f) excedència voluntària,
  
g) excedència forçosa, d'acord amb el que preveu la legislació laboral, i
  
h) mutu acord de les parts.
  
2. La contractació haurà de realitzar-se dins del període que dure el supòsit que la motive i, en el cas que procedisca realitzar una contractació a temps parcial, aquesta haurà d'estipular-se amb jornades, almenys, de 20 hores setmanals.
  
Article 42. Quantia de les ajudes
  
Les ajudes previstes en el present capítol seran de dos tipus:
  
1. Les ajudes previstes per a les empreses en aquest programa en els supòsits de contractes realitzats a jornada completa i un mínim de tres mesos de duració, consistiran en els següents imports:
  
- Entre tres i sis mesos, 240 euros.
  
- Entre sis i nou mesos, 540 euros.
  
- Entre nou i dotze mesos, 840 euros.
  
- Més de dotze mesos, 1.140 euros.
  
2. En el cas de contractes a temps parcial amb un mínim de 20 hores, les quantitats del paràgraf anterior es reduiran de forma proporcional al temps de la duració de la jornada.
  
3. En els supòsits de les lletres d), e), f), i h) de l'article 41 de la present Ordre, es donarà una subvenció a la treballadora que deixa de prestar servicis, de 720 euros per cada tres mesos de duració del nou contracte que es genere, sempre que aquest últim s'estipule a jornada completa, amb el límit màxim de 1.800 euros. Per al cas de disminució de jornada parcial que genere un contracte a temps parcial, es minorarà la quantitat anterior de forma proporcional.
  
Capítol VI
  
Programa d'incentius per a la realització d'estudis
  
i assistències tècniques tendents a la posada en marxa
  
de plans de reordenació de la jornada en l'empresa
  
Article 43. Objecte
  
Els beneficiaris previstos en l'article 2.1 de la present Ordre podran rebre ajudes adreçades a cofinançar estudis i intervencions realitzats per professionals externs, sobre creació neta d'ocupació en l'empresa mitjançant reorganització del temps de treball, prèviament acordat entre empresari i treballadors.
  
Article 44. Quantia de les ajudes
  
L'obtenció d'aquestes ajudes estarà condicionada a l'aplicació parcial o total de les mesures proposades sobre reordenació de la jornada laboral o reorganització del sistema de treball en els estudis respectius, i podrà arribar fins al 50% del cost de l'acció, amb el límit màxim de 6.000 euros per cada entitat beneficiària.
  
Article 45. Documentació addicional
  
A més de la documentació general que estableix l'article 6.2, les sol·licituds d'ajudes d'aquest capítol hauran d'anar acompanyades d'una memòria en què s'especifique l'aplicació de les mesures objecte de l'estudi a què s'acompanyarà justificació dels llocs de treball creats, així com factures i acreditació del pagament dels servicis externs contractats.
  
Títol V
  
Programa d'Ajudes a Guarderies Infantils
  
al Si de l'Empresa
  
Article 46. Objecte de l'ajuda
  
L'objecte de les ajudes regulades en el present títol és fomentar la creació i el manteniment de guarderies d'educació preescolar i infantil (de 0 a 6 anys) al si de les empreses privades, adreçades a l'atenció dels fills de les persones treballadores durant la jornada laboral.
  
Article 47. Beneficiaris
  
Podran ser beneficiaris d'aquestes ajudes les empreses privades i les associacions d'empreses o d'agrupacions d'empreses organitzades mitjançant una única personalitat jurídica, ubicades dins d'un mateix polígon industrial, que promoguen, al seu si, la creació o el manteniment de guarderies d'educació preescolar i infantil, per a xiquets i xiquetes de 0 a 6 anys, adreçades als fills i a les filles del seu personal treballador, sempre que l'activitat es desenvolupe en l'àmbit territorial de la Comunitat Valenciana.
  
Article 48. Requisits dels beneficiaris
  
A més dels requisits establits amb caràcter general en l'article 3 d'aquesta ordre, els sol·licitants de la subvenció regulada en el present títol hauran de complir els següents:
  
a) Els centres que es promouen han de ser centres d'atenció a la infància que reunisquen les condicions mínimes que estableix la legislació vigent.
  
b) S'haurà d'acreditar davant dels servicis competents del SERVEF haver sol·licitat i aportat la documentació preceptiva davant de la Conselleria de Cultura, Educació i Esport de la Generalitat Valenciana per a l'obtenció de l'autorització com a centre d'educació preescolar o infantil.
  
c) S'haurà d'acreditar que l'empresa beneficiària de l'ajuda ha mantingut la seua plantilla en els últims dos anys naturals. Quan es tracte d'associacions o d'agrupacions d'empreses, aquest requisit haurà de complir-lo cada una de les empreses que les integrants.
  
Article 49. Exclusions específiques
  
Queden expressament exclosos com a beneficiaris de la present subvenció:
  
a) Les corporacions locals i els organismes i les entitats de dret públic dependents de qualsevol administració pública, així com les entitats privades sense ànim de lucre.
  
b) Els centres d'educació preescolar o infantil concertada amb la Conselleria de Cultura, Educació i Esport.
  
c) Aquells centres, promoguts per entitats públiques o privades, que reben subvenció per al mateix objecte per qualsevol altre departament de la Generalitat Valenciana o una altra administració pública.
  
Article 50. Quantia de les ajudes
  
La quantia de la subvenció, que es pagarà d'una sola vegada, es calcularà en funció del nombre de xiquets de 0 a 6 anys atesos pel centre en el moment de la sol·licitud, sent la quantia màxima de la subvenció de 600 euros per xiquet, equivalent a 50 euros per mes i xiquet durant l'any 2004.
  
Article 51. Documentació addicional
  
1. A més de la documentació assenyalada en l'article 7, apartat 2.I, lletres a), b), c), g), i) i j), junt amb la sol·licitud de subvenció haurà d'acompanyar-se:
  
a) Memòria d'activitats de l'any per al qual se sol·licita l'ajuda.
  
b) Pressupost del centre, del programa o del servici per al qual se sol·licita la subvenció.
  
c) Llista nominal del personal del centre.
  
d) Llista nominal d'alumnes de 0 a 6 anys, amb indicació expressa de l'any de naixement i de les circumstàncies familiars.
  
e) Fotocòpia compulsada del Llibre de Matrícula del Centre, referit a l'any de sol·licitud de l'ajuda.
  
f) Documentació acreditativa d'haver sol·licitat o d'estar autoritzat com a centre d'educació preescolar o infantil.
  
2. En el cas que el sol·licitant siga una associació o una agrupació d'empreses organitzades mitjançant una única personalitat jurídica, la documentació a què es refereix l'article 7, apartat 2.I, lletres b), g), i) i j), d'aquesta ordre, haurà de ser presentada per l'interessat junt amb la sol·licitud, amb referència a cada una de les empreses integrants de l'associació o del grup. Així mateix, haurà de presentar-se el document que acredite la constitució de l'associació o de l'agrupació d'empreses, en els termes previstos per la normativa vigent.
  
Disposició addicional
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en la Llei de Pressupostos de la Generalitat Valenciana per a l'exercici de 2004.
  
En compliment del que preveu la Llei de Pressupostos de la Generalitat Valenciana per a l'exercici 2004, per ordre de la Conselleria d'Economia, Hisenda i Ocupació es donarà publicitat a les línies de crèdit i a l'import global màxim destinat a la concessió de les ajudes arreplegades en la present Ordre.
  
Disposicions finals
  
Primera
  
Es faculta la directora general del SERVEF per a dictar totes les instruccions que siguen necessàries per a l'execució i el desenvolupament del que disposa aquesta ordre, i es delega en ella la competència per a l'ampliació dels terminis de presentació d'instàncies i de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en la present Ordre. La directora general del SERVEF podrà autoritzar l'ampliació dels citats terminis fins a la data de tancament de l'exercici pressupostari corresponent, dins dels límits legalment establits.
  
Segona
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que esgota la via administrativa, podran els interessats interposar-hi recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant del conseller d'Economia, Hisenda i Ocupació, en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercitar, si és procedent, qualsevol altra acció que consideren procedent.
  
València, 30 de desembre de 2003
  
El conseller d'Economia, Hisenda i Ocupació,
  
GERARDO CAMPS DEVESA.